**ΡΑΤΣΙΣΜΟΣ**

***1-ΠΡΟΛΟΓΟΣ***

*(Γενικό σχόλιο πάνω στην επιβίωση και παρουσία του ρατσισμού στις μέρες μας), π.χ.:*

Στο σύγχρονο κόσμο και μετά από αγώνες αιώνων αναγνωρίζεται πλήρης ισότητα των ανθρώπων, τουλάχιστο νομοθετικά. Όμως υπάρχουν ακόμα βαθιά ριζωμένες προκαταλήψεις και στην πράξη υφίστανται διακρίσεις, τάξεις, τεράστιες κοινωνικές και οικονομικές διαφορές, γι’ αυτό και η ισότητα παραμένει ακόμα ζητούμενο των σύγχρονων κοινωνιών.

***2-ΚΥΡΙΟ ΘΕΜΑ***

**Α-Τι είναι ρατσισμός**

*(Μπορεί να χρησιμοποιηθεί ως* ***μετάβαση****)*

**Ρατσισμός** είναι η διάκριση που γίνεται σε βάρος φυλών, ομάδων ή προσώπων με συγκεκριμένα χαρακτηριστικά και η μεροληπτική αντιμετώπισή τους, που οδηγεί σε κοινωνική ανισότητα. Διακρίνεται σε φυλετικό ή εθνικό ρατσισμό και σε κοινωνικό ρατσισμό, που απαντάται με πολύ περισσότερες μορφές. Βασίζεται σε απόλυτες και ακραίες θέσεις, σε στερεότυπα και προκαταλήψεις και δεν έχει κανένα επιστημονικό έρεισμα.

**Β-Ρατσιστικά φαινόμενα της εποχής μας**

* Η διαιωνιζόμενη ρατσιστική αντίληψη για την υποτιθέμενη ανωτερότητα της λευκής φυλής.
* Η έξαρση του εθνικισμού (ή σωβινισμού), που στηρίζεται στην πεποίθηση για την «καθαρότητα» ενός έθνους. Συχνά μάλιστα συνδέεται με πρακτικές εθνικής κάθαρσης.
* Η μεροληπτική αντιμετώπιση απέναντι στους ανθρώπους του Τρίτου Κόσμου, στους οποίους αποδίδονται κατώτερα χαρακτηριστικά.
* Η αναβίωση θεωριών όπως ο ναζισμός (→ νεοναζισμός) και άλλων φασιστικών ιδεολογιών σε ανησυχητικό βαθμό.
* Η ρατσιστική αντιμετώπιση των μειονοτήτων (π.χ. τσιγγάνοι) και η περιθωριοποίησή τους.
* Η ρατσιστική αντιμετώπιση των οικονομικών μεταναστών (π.χ. στη χώρα μας Αλβανοί, Βούλγαροι, Πακιστανοί κλπ).
* Η υπάρχουσα ακόμα αντίληψη για την κατωτερότητα της γυναίκας, παρά τη συνταγματική εξίσωσή της με το άλλο φύλο.
* Η ρατσιστική αντιμετώπιση ομάδων με ιδιαίτερα χαρακτηριστικά (ναρκομανείς, άτομα με ειδικές ανάγκες, πρώην εγκληματίες) και η συχνά απάνθρωπη μεταχείρισή τους.
* Οι κοινωνικές ανισότητες, οι διακρίσεις μεταξύ πλουσίων και φτωχών, η διατήρηση των κοινωνικών τάξεων και των τίτλων ευγενείας σε κάποιες χώρες και τα χάσματα που εξακολουθούν να υφίστανται μεταξύ πλούσιων και φτωχών χωρών.

**Γ-Αιτίες του φαινομένου**

Ο ρατσισμός δεν ενυπάρχει στην ανθρώπινη φύση. Η γέννηση ρατσιστικών προκαταλήψεων έχει καθαρά κοινωνικές αιτίες *(→****μετάβαση****)*

* Ο ρατσισμός είναι κυρίως προϊόν ρατσιστικής αγωγής και εκπαίδευσης. Η οικογένεια και το σχολείο ευθύνονται σημαντικά για τη δημιουργία ρατσιστικών αντιλήψεων.
* Οικονομικά οφέλη κρύβονται πίσω από ρατσιστικές συμπεριφορές (π.χ. εκμετάλλευση των μαύρων από τους λευκούς με δικαιολογητικό την «κατωτερότητά» τους).
* Πολιτικοί ηγέτες συχνά χρησιμοποιούν τον ρατσισμό για να διατηρηθούν στην εξουσία, προβάλλοντας την «ανωτερότητα» της φυλής και χρεώνοντας στους «άλλους» κάθε κακοδαιμονία της χώρας (π.χ. ο Χίτλερ και οι Εβραίοι).
* Η ξενοφοβία σε περιόδους ιδεολογικής σύγχυσης και οικονομικών κρίσεων προκαλεί ρατσιστικές συμπεριφορές.
* Η μισαλλοδοξία και ο φθόνος τρέφουν την αυτοπεποίθηση ενός έθνους, φορτώνοντας τα λάθη και τις παραλείψεις σε «αντίπαλες» ομάδες.
* Στερεότυπα και προκαταλήψεις από το παρελθόν επιβιώνουν ακόμα (π.χ. για τη θέση της γυναίκας) και είναι δύσκολη η εκρίζωσή τους.
* Οι αποξενωτικές συνθήκες ζωής στις σύγχρονες πόλεις τρέφουν την καχυποψία για τον «άλλο», κυρίως αν αυτός είναι διαφορετικός από «εμάς».
* Ο εθνικισμός και οι κάθε είδους φανατισμοί τρέφουν τις ρατσιστικές θεωρίες, γιατί χαρακτηρίζονται από απουσία κριτικής σκέψης.
* Η οικονομική ύφεση (→ οικονομική κρίση) δημιουργεί αντιδράσεις που τρέφουν το ρατσισμό (ανεργία, περιθωριοποίηση, φτώχεια).
* Η διαίρεση του κόσμου σε πλούσιο Βορρά και φτωχό Νότο διαιωνίζει τις διακρίσεις και την εκμετάλλευση του υπανάπτυκτου Νότου από τον αναπτυγμένο Βορρά.

**Δ-Συνέπειες του φαινομένου**

Οι συνέπειες του ρατσισμού είναι ορατές και στη σύγχρονη κοινωνική πραγματικότητα και αποτελούν διαλυτικό παράγοντα για τον κοινωνικό ιστό *(→* ***μετάβαση****)*. Θα μπορούσαμε να αναφέρουμε τις εξής συνέπειες:

* Η περιθωριοποίηση των ατόμων που αντιμετωπίζονται ρατσιστικά και η κοινωνική απομόνωσή τους.
* Η επικράτηση των ισχυρών και η υποταγή των ασθενέστερων σ’ αυτούς, με αποτέλεσμα την ουσιαστική κατάλυση της δημοκρατίας.
* Η καταπάτηση βασικών ανθρώπινων δικαιωμάτων.
* Η αύξηση των φαινομένων κοινωνικής παθογένειας, όπως η βία και η εγκληματικότητα, που στρέφονται ενάντια στις ομάδες που αντιμετωπίζονται ρατσιστικά (π.χ. επιθέσεις σε μετανάστες κλπ), αλλά συχνά εκπορεύονται και από τις ίδιες τις ομάδες που είναι στόχος του ρατσισμού (π.χ. εγκληματικότητα στα «γκέτο» των μαύρων της Αμερικής).
* Ανασφάλεια, καχυποψία μεταξύ των ατόμων και δημιουργία κλίματος τρομοκρατίας, καθώς κλονίζεται η τάξη και η κοινωνική ομαλότητα.
* Η διαιώνιση των διακρίσεων, των ανισοτήτων και των προκαταλήψεων, τις οποίες τρέφει ο ρατσισμός.
* Η υπονόμευση των σχέσεων των κρατών μεταξύ τους, καθώς δημιουργείται κλίμα καχυποψίας και εχθρότητας, με αποτέλεσμα να απειλείται η ειρηνική συνύπαρξη των λαών.

**Ε-Τρόποι αντιμετώπισης**

Ο ρατσισμός είναι ένα φαινόμενο ασυμβίβαστο με τη δημοκρατία και το βαθμό εξέλιξης του πολιτισμού μας· γι’ αυτό επιβάλλεται η αντιμετώπιση και η πάταξή του με κάθε δημοκρατικό μέσο *(→* ***μετάβαση****)*. Απαιτείται λοιπόν:

* Δικαιότερη κατανομή των κοινωνικών αγαθών, καταπολέμηση των οικονομικών ανισοτήτων και των κοινωνικών διακρίσεων και επικράτηση κοινωνικής δικαιοσύνης.
* Ανθρωπιστική παιδεία και αγωγή (από το σχολείο και την οικογένεια), που θα καλλιεργεί και θεωρητικά και στην πράξη το σεβασμό προς τον συνάνθρωπο.
* Φροντίδα και ενδιαφέρον για τις μειονότητες, ώστε να ενταχθούν ισότιμα στο κοινωνικό σύνολο.
* Ατομική προσπάθεια για αποβολή των προκαταλήψεων και των ρατσιστικών στερεοτύπων και κριτική σκέψη.
* Καταψήφιση των κομμάτων που εκφράζουν ρατσιστική ιδεολογία στις εκλογές.
* Καταδίκη των ρατσιστικών καθεστώτων από την παγκόσμια κοινότητα και δραστηριοποίηση των διεθνών οργανισμών για δημοσιοποίηση τυχόν βάναυσων μεθόδων που εφαρμόζουν.
* Αύξηση των πολιτιστικών ανταλλαγών και των επαφών μεταξύ των λαών (μέσω του τουρισμού, του αθλητισμού, της τέχνης, των εκπαιδευτικών προγραμμάτων συνεργασίας και ανταλλαγών κλπ) για καλύτερη γνωριμία τους και αποβολή των προκαταλήψεων.

***3-ΕΠΙΛΟΓΟΣ***

*(Γενικό σχόλιο πάνω στην ανάγκη καταπολέμησης του ρατσισμού), π.χ:*

Το γεγονός ότι σήμερα συχνά αναβιώνουν ρατσιστικά φαινόμενα, παρά την αποκήρυξή τους μετά τον Β΄ Παγκόσμιο Πόλεμο, μας πείθει ότι όλες οι διακηρύξεις μένουν νεκρό γράμμα, όταν νόμος της κοινωνίας γίνεται το κέρδος, η άγνοια, ο φανατισμός. Και επειδή η διαβίωση σε μια δημοκρατική και ισότιμη κοινωνία είναι δικαίωμα όλων μας, η καταπολέμηση του ρατσισμού αποτελεί απαραίτητη προϋπόθεση για την εδραίωση της ανθρώπινης αξιοπρέπειας και την ανοδική πορεία του πολιτισμού.